Virksomheden Porc-Ex meldte i dag Landbrug & Fødevarer og organisationens direktør Karen Hækkerup og formand Martin Merrild samt en lang række andre selskaber og personer fra landbrugets top til bagmandspolitiet for overtrædelser af såvel den danske som den europæiske konkurrencelovgivning.

-Porc-Ex Breeding har anmeldt toppen af dansk landbrug til bagmandspolitiet, fordi de åbenlyst har brudt den danske og den europæiske konkurrencelovgivning ved ulovlig karteldannelse og monopolistisk adfærd, siger Holger Bøgebjerg Sørensen, direktør i Porc-Ex Breeding til DR.

Porc-Ex: DanAvl er blevet et monopol

Salg af dansk grisesæd, avlsgener og avlsgrise til resten af verden er en milliardforretning. En lang række selskaber – herunder Porc-Ex - har i mange år ernæret sig ved dette.

De har simpelthen besluttet på øverste plan, at der skal etableres et monopolselskab Holger b. sørensen, direktør, porc-ex

Nogle af selskaberne er landmandsejede, mens andre – som Porc-Ex – er almindelige private virksomheder.

Porc-Ex omsatte i 2015 for mere end 100 millioner kroner og solgte over 35.000 af de særlige danske avlssvin til hele verden.

Men ifølge Porc-Ex har Landbrug & Fødevarer gennem ulovlige kartellignende aftaler overtaget kontrollen med selskabet DanAvl og dermed fjernet den frie konkurrence.

-Alle de anmeldte parter og personer har på hvert deres niveau besluttet at oprette et nyt selskab, som skal stå for alt køb og salg af DanAvl produkter. De har simpelthen besluttet på øverste plan, at der skal etableres et monopolselskab, således at ingen andre aktører har mulighed for at købe eller sælge DanAvl produkter, siger direktør i Porc-Ex, Holger Bøgebjerg Sørensen.

Landbrug & Fødevarer har kontrol over nyt selskab

Ifølge Porc-Ex har Landbrug & Fødevarer sammen med de landmandsejede forhandlere SPF A/S og Danbred International A/S samt 25 svineavlere og 125 opformere af DanAvl-grise fjernet den frie konkurrence ved at danne et fælles salgsselskab, som al handel skal gå igennem.

Det lugter af, at de ønsker fuld kontrol med markedet HOLGER B. SØRENSEN, DIREKTØR, PORC-EX

Dermed skal for eksempel Porc-Ex store kundekreds, der er skabt gennem 15 år, nu handle igennem dette selskab og kan ikke længere handle direkte med andre selskaber som for eksempel Porc-Ex.

I det nye selskab ejer Landbrug & Fødevarer ifølge Porc-Ex 51 procent, mens Danbreed International og SPF hver ejer 24,5 procent.

Ifølge Porc-Ex kan de tre ejere nu fjerne al fri konkurrence og derpå hæve priserne.

-Det lugter af, at de ønsker fuld kontrol med markedet og på den måde tilkæmpe sig andres andele, mener Porc-Ex direktør, Holger Bøgebjerg Sørensen.

Det nye DanAvl selskab er allerede operationelt fra 1. august 2016, men det er betinget af Konkurrence- og Forbrugerstyrelsens godkendelse.

Porc-Ex smidt ud af DanAvl

Direktøren for Porc-Ex har tidligere offentligt udtalt sig kritisk om det nye selskab. Det skete blandt andet til DR i marts 2016.

Læs også : Svineeksportør anklager egen forening: De vil hugge min forretning

Det førte tidligere på året til, at Porc-Ex blev smidt ud af DanAvl.

-Landbrug & Fødevarer opsagde tidligere i år Porc-Ex Breedings forhandlerkontrakt af DanAvlgrise med den begrundelse, at vi ikke så på det nye selskabsforhold med positive briller. Så nu er mit firma lukket og likvideret, fordi vi i mange år har specialiseret os i netop handel med grisegener og avlsgrise, siger Holger Bøgebjerg Sørensen, direktør i Porc-Ex Breeding.